Document ID: 32010R0874

KOMISJONI MÄÄRUS (EL) nr 874/2010,
5. oktoober 2010,
mis käsitleb naatriumlasalotsiid A kasutamise lubamist kuni 16-nädalaste kalkunite söödalisandina (loaomanik Alpharma (Belgium) BVBA) ning millega muudetakse määrust (EÜ) nr 2430/1999
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamise kord ning selliste lubade andmise alused ja menetlused. Määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite uuestihindamine.
(2)
Kooskõlas direktiiviga 70/524/EMÜ anti komisjoni määrusega (EÜ) nr 1455/2004 (3) kümme aastat kehtiv luba naatriumlasalotsiid A (CASi nr 25999-20-6) kasutamiseks broilerkanade ja munakanade söödalisandina ning määrusega (EÜ) nr 2430/1999 (4) kuni 12-nädalaste kalkunite söödalisandina. Vastavalt määruse (EÜ) nr 1831/2003 artikli 10 lõikele 1 kanti see söödalisand hiljem olemasoleva tootena ühenduse söödalisandite registrisse.
(3)
Määruse (EÜ) nr 1831/2003 artikli 10 lõike 2 kohaselt koostoimes artikliga 7 on esitatud taotlus hinnata uuesti naatriumlasalotsiid A kasutamist kalkunite söödalisandina, tõsta selle kasutamise vanuse ülempiiri 12 nädalalt 16 nädalani ning klassifitseerida see söödalisandite kategooria „koktsidiostaatikumid ja histomonostaatikumid” alla. Taotlusele olid lisatud määruse (EÜ) nr 1831/2003 artikli 7 lõikes 3 nõutud andmed ja dokumendid.
(4)
Euroopa Toiduohutusamet (edaspidi „toiduohutusamet”) järeldas 7. aprilli 2010. aasta arvamuses, et kavandatud kasutustingimustes ei mõju naatriumlasalotsiid A kahjulikult loomade ja inimeste tervisele ega keskkonnale ning et see söödalisand on tõhus vahend kalkunitel esineva koktsidioosi tõrjeks (5). Toiduohutusamet leidis, et on vaja kehtestada turustamisjärgse järelevalve erinõuded, et kontrollida võimalikku bakterite ja/või Eimeria spp. resistentsuse väljakujunemist. Lisaks kinnitas toiduohutusamet määrusega (EÜ) nr 1831/2003 asutatud ühenduse tugilabori aruande söödalisandi analüüsimeetodi kohta söödas.
(5)
Kõnealuse söödalisandi hindamine näitas, et määruse (EÜ) nr 1831/2003 artiklis 5 sätestatud loa andmise tingimused on täidetud. Seepärast tuleks lubada kasutada kõnealust söödalisandit käesoleva määruse lisas esitatud tingimustel.
(6)
Määruse (EÜ) nr 1831/2003 alusel väljaantud uue loa tõttu tuleks määrusest (EÜ) nr 2430/1999 välja jätta seda söödalisandit käsitlevad sätted.
(7)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Lisas kirjeldatud valmistist, mis kuulub söödalisandite kategooriasse „koktsidiostaatikumid ja histomonostaatikumid”, lubatakse kasutada söödalisandina loomasöötades kõnealuses lisas sätestatud tingimustel.
Artikkel 2
Määruse (EÜ) nr 2430/1999 I lisast jäetakse söödalisandi registreerimisnumbri E 763 alt välja naatriumlasalotsiid A-d käsitlev kanne.
Kõnealust söödalisandit sisaldavat eelsegu ja segasööta, mis on märgistatud kooskõlas määrusega (EÜ) nr 2430/1999, võib turule viia ning see võib turule jääda ja seda võib kasutada kuni varud on lõppenud.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. oktoober 2010

Labels: 0
3
17
6